Document ID: 32012R0791

REGULAMENTUL (UE) NR. 791/2012 AL COMISIEI
din 23 august 2012
de modificare, în ceea ce privește anumite dispoziții referitoare la comerțul cu speciile de faună și floră sălbatice, a Regulamentului (CE) nr. 865/2006 de stabilire a normelor de punere în aplicare a Regulamentului (CE) nr. 338/97 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 19 alineatele (2), (3) și (4),
întrucât:
(1)
În vederea punerii în aplicare a anumitor rezoluții adoptate în cadrul celei de-a cincisprezecea reuniuni a Conferinței părților la Convenția privind comerțul internațional cu specii sălbatice de faună și floră pe cale de dispariție (CITES), denumită în continuare „convenția”, anumite dispoziții trebuie modificate, iar altele trebuie adăugate la Regulamentul (CE) nr. 865/2006 al Comisiei din 4 mai 2006 de stabilire a normelor de aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (2).
(2)
Experiența dobândită în ceea ce privește punerea în aplicare a Regulamentului (CE) nr. 865/2006 a relevat că anumite dispoziții ale acestuia trebuie modificate pentru a se asigura că regulamentul este pus în aplicare într-un mod armonizat și eficient la nivelul Uniunii.
(3)
Prin urmare, trebuie modificate dispozițiile referitoare la condițiile aplicabile identificării și marcării exemplarelor, eliberarea retroactivă a anumitor documente, condițiile de eliberare a certificatelor de proprietate personală, regimul aplicabil în Uniune, precum și re-exportării acestora, condițiile în care exemplarele din anexa A vor face obiectul activităților comerciale în Uniune și condițiile aplicabile certificatelor eliberate în prealabil.
(4)
Articolele 2 și 3, precum și anexele I-VI la Regulamentul (CE) nr. 865/2006 trebuie eliminate din acesta, deoarece vor deveni parte integrantă din Regulamentul de punere în aplicare (UE) nr. 792/2012 al Comisiei (3) adoptat în temeiul articolului 19 alineatul (1) din Regulamentul (CE) nr. 338/97 în urma intrării în vigoare a Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (4).
(5)
În cadrul celei de a cincisprezecea reuniuni a Conferinței părților la convenție, au fost actualizate referințele standard pentru nomenclatură, care trebuie utilizate pentru a indica denumirea științifică a speciilor în permise și certificate. Drept consecință, aceste schimbări trebuie să se reflecte în anexa VIII la Regulamentul (CE) nr. 865/2006.
(6)
Prin urmare, Regulamentul (CE) nr. 865/2006 trebuie modificat în consecință.
(7)
Măsurile prevăzute în prezentul regulament sunt conforme cu avizul Comitetului pentru comerțul cu specii ale florei și faunei sălbatice,
ADOPTĂ PREZENTUL REGULAMENT:
Articolul 1
Regulamentul (CE) nr. 865/2006 se modifică după cum urmează:
1.
În preambul, teza referitoare la temeiul juridic al Regulamentului (CE) nr. 865/2006 se înlocuiește cu următorul text:
„având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (5), în special articolul 19 alineatele (2), (3) și (4),
2.
La articolul 1, se introduc următoarele puncte 4a și 4b:
„4a.
«material parental de cultură» înseamnă ansamblul plantelor cultivate în condiții controlate, care sunt folosite pentru reproducere și care, într-un mod considerat satisfăcător de autoritatea de gestionare competentă cu consultarea unei autorități științifice competente din statul membru în cauză, trebuie:
(i)
să fi fost stabilite în conformitate cu dispozițiile CITES și ale legislațiilor naționale relevante, astfel încât să nu afecteze supraviețuirea speciilor în natură; și
(ii)
să fi fost menținute în cantități suficiente pentru înmulțire, astfel încât să minimizeze sau să elimine nevoia de noi prelevări din natură, astfel de prelevări având loc numai în mod excepțional și în limitele cantității necesare pentru a menține vigoarea și productivitatea materialului parental de cultură;
4b.
«trofeu de vânătoare» înseamnă un animal întreg sau o parte ori un produs dintr-un animal ușor de identificat, indicat în orice permis sau certificat însoțitor CITES, care îndeplinește următoarele condiții:
(i)
este crud, prelucrat sau elaborat;
(ii)
a fost obținut de vânător în mod legal, prin vânătoare, pentru uzul personal al vânătorului;
(iii)
este importat, exportat sau reexportat de către vânător sau în numele acestuia, în cadrul unui transfer din țara sa de origine, în ultimă instanță către statul în care vânătorul își are reședința obișnuită;”.
3.
Articolul 4 se modifică după cum urmează:
(a)
la alineatul (1), prima teză se înlocuiește cu următorul text:
„(1) Formularele menționate la articolul 2 din Regulamentul de punere în aplicare (UE) nr. 792/2012 (6) sunt dactilografiate;
(b)
alineatul (2) se înlocuiește cu următorul text:
„(2) Formularele nr. 1-4 din anexa I prevăzute în Regulamentul de punere în aplicare (UE) nr. 792/2012, formularele nr. 1 și 2 din anexa II prevăzute în Regulamentul de punere în aplicare (UE) nr. 792/2012, formularele nr. 1 și 2 din anexa III prevăzute în Regulamentul de punere în aplicare (UE) nr. 792/2012, formularele nr. 1 și 2 din anexa V prevăzute în Regulamentul de punere în aplicare (UE) nr. 792/2012, formularele complementare menționate la articolul 2 alineatul (4) din Regulamentul de punere în aplicare (UE) nr. 792/2012 și etichetele menționate la articolul 2 alineatul (6) din Regulamentul de punere în aplicare (UE) nr. 792/2012 nu trebuie să conțină ștersături sau modificări, cu excepția cazului în care acestea sunt autentificate prin ștampila și semnătura autorității de gestionare emitente. În cazul notificărilor de import menționate la articolul 2 alineatul (2) din Regulamentul de punere în aplicare (UE) nr. 792/2012 și în cazul formularelor complementare menționate la articolul 2 alineatul (4) din Regulamentul de punere în aplicare (UE) nr. 792/2012, ștersăturile sau modificările pot fi autentificate, de asemenea, prin ștampila și semnătura biroului vamal de intrare.”
4.
La articolul 5a, primul paragraf se înlocuiește cu următorul text:
„În cazul exemplarelor de plante care încetează să îndeplinească condițiile pentru a beneficia de o derogare de la dispozițiile convenției sau de la Regulamentul (CE) nr. 338/97, în conformitate cu «Mențiunile privind interpretarea anexelor A, B, C și D» din anexa la respectivul regulament, în cadrul căreia acestea au fost exportate și importate în mod legal, țara care urmează a fi indicată în rubrica 15 a formularelor din anexele I și III prevăzute în Regulamentul de punere în aplicare (UE) nr. 792/2012, în rubrica 4 a formularelor din anexa II prevăzute în Regulamentul de punere în aplicare (UE) nr. 792/2012 și în rubrica 10 a formularelor din anexa V prevăzute în Regulamentul de punere în aplicare (UE) nr. 792/2012 poate fi țara în care exemplarele au încetat să mai îndeplinească condițiile pentru a beneficia de derogare.”
5.
Articolul 6 se înlocuiește cu următorul text:
„Articolul 6
Anexe la formulare
(1) În cazul în care o anexă atașată la unul dintre formularele menționate la articolul 2 din Regulamentul de punere în aplicare (UE) nr. 792/2012 face parte integrantă din formularul respectiv, acest lucru și numărul de pagini al anexei se indică în mod clar pe permisul sau certificatul în cauză, iar pe fiecare pagină a anexei se menționează următoarele:
(a)
numărul permisului sau al certificatului și data eliberării;
(b)
semnătura și ștampila sau sigiliul autorității de gestionare care a eliberat permisul sau certificatul.
(2) Atunci când formularele menționate la articolul 2 alineatul (1) din Regulamentul de punere în aplicare (UE) nr. 792/2012 sunt utilizate pentru expediția mai multor specii, se atașează o anexă care, pe lângă informațiile cerute în temeiul prezentului articol alineatul (1), include, pentru fiecare specie din expediție, rubricile 8-22 din formularul în cauză, precum și spațiile prevăzute la rubrica 27 pentru «cantitatea/masa netă efectiv importată sau (re)exportată» și, după caz, «numărul de animale moarte la sosire».
(3) Atunci când formularele menționate la articolul 2 alineatul (3) din Regulamentul de punere în aplicare (UE) nr. 792/2012 sunt utilizate pentru mai multe specii, se atașează o anexă care, pe lângă informațiile cerute în temeiul prezentului articol alineatul (1), include, pentru fiecare specie, rubricile 8-18 din formularul în cauză.
(4) Atunci când formularele menționate la articolul 2 alineatul (5) din Regulamentul de punere în aplicare (UE) nr. 792/2012 sunt utilizate pentru mai multe specii, se atașează o anexă care, pe lângă informațiile cerute în temeiul prezentului articol alineatul (1), include, pentru fiecare specie, rubricile 4-18 din formularul în cauză.”
6.
La articolul 7, se adaugă următorul alineat (5):
„(5) Permisele de export și certificatele de reexport sunt vizate, menționându-se cantitatea, cu semnătură și ștampilă, de un funcționar din țara exportatoare sau reexportatoare în spațiul rezervat vizei de export din document. Dacă documentul de export nu a fost vizat la data exportului, autoritatea de gestionare a țării importatoare trebuie să ia legătura cu autoritatea de gestionare a țării exportatoare, ținând cont de orice document sau circumstanță atenuantă, pentru a stabili dacă documentul este admisibil.”
7.
La articolul 8 alineatul (1), primul paragraf se înlocuiește cu următorul text:
„(1) Documentele sunt eliberate și utilizate în conformitate cu dispozițiile și condițiile definite de prezentul regulament și de Regulamentul (CE) nr. 338/97, în special la articolul 11 alineatele (1)-(4) din regulamentul respectiv. Permisele și certificatele se pot elibera în formă tipărită sau electronică.”
8.
La articolul 11 alineatul (3), primul paragraf se înlocuiește cu următorul text:
„(3) Certificatele eliberate în conformitate cu articolele 48 și 63 sunt valabile numai pentru tranzacții specifice, cu excepția cazului în care exemplarele care fac obiectul acestor certificate sunt marcate în mod unic și permanent sau, în cazul exemplarelor moarte care nu pot fi marcate, sunt identificate prin alte mijloace.”
9.
La articolul 15, alineatul (3a) se înlocuiește cu următorul text:
„(3a) În cazul animalelor vii aparținând persoanelor private, care sunt dobândite în mod legal și deținute în scopuri personale necomerciale, pentru care se eliberează un permis de import în conformitate cu alineatul (2) al doilea paragraf, activitățile comerciale, în sensul articolului 8 alineatul (1) din Regulamentul (CE) nr. 338/97, sunt interzise pentru o durată de 2 ani de la data emiterii permisului, iar în această perioadă nu se acordă nicio derogare pentru exemplarele din speciile incluse în anexa A, în conformitate cu dispozițiile articolului 8 alineatul (3) din regulamentul menționat.
În cazul permiselor de import eliberate în conformitate cu alineatul (2) al doilea paragraf pentru respectivele animale vii aparținând persoanelor private și pentru exemplarele din speciile incluse în anexa A la Regulamentul (CE) nr. 338/97 și menționate la articolul 4 alineatul (5) litera (b) din respectivul regulament, rubrica 23 va conține mențiunea: «prin derogare de la articolul 8 alineatul (3) sau (5) din Regulamentul (CE) nr. 338/97, activitățile comerciale prevăzute la articolul 8 alineatul (1) din respectivul regulament sunt interzise pentru o perioadă de minimum 2 ani de la data emiterii prezentului permis».”
10.
La articolul 30, alineatul (4) se înlocuiește cu următorul text:
„(4) În cazul altor exemplare decât animalele vii, autoritatea de gestionare anexează la certificatul de expoziție itinerantă o fișă de inventar care să conțină, pentru fiecare exemplar, toate informațiile solicitate la rubricile 8-18 din modelul de formular din anexa III prevăzut în Regulamentul de punere în aplicare (UE) nr. 792/2012.”
11.
La articolul 37, alineatul (1) se înlocuiește cu următorul text:
„(1) Statele membre pot elibera certificate de proprietate personală proprietarului legal al animalelor vii achiziționate în mod legal, deținute în scopuri personale necomerciale.”
12.
La articolul 45 alineatul (1), al doilea paragraf se înlocuiește cu următorul text:
„La primirea acestor documente, autoritățile de gestionare transmit de îndată autorităților de gestionare competente documentele eliberate de alte state membre, însoțite de documente justificative eliberate în temeiul convenției. În scopul raportării, notificările de import originale se transmit și autorităților de gestionare ale țării de import, atunci când respectiva țară este diferită de cea prin care exemplarul a fost introdus în Uniune.”
13.
La articolul 52, alineatul (1) se înlocuiește cu următorul text:
„(1) Etichetele menționate la articolul 2 alineatul (6) din Regulamentul de punere în aplicare (UE) nr. 792/2012 sunt folosite numai pentru circulația între oameni de știință și institute științifice înregistrate în mod corespunzător, în cadrul împrumuturilor, donațiilor și schimburilor în scopuri necomerciale a exemplarelor de ierbar, a exemplarelor de muzeu conservate, uscate sau încastrate, precum și a materialului vegetal viu, pentru studii științifice.”
14.
Articolul 56 se modifică după cum urmează:
(a)
la alineatul (1), litera (b) se înlocuiește cu următorul text:
„(b)
materialul parental de cultură este stabilit și menținut în conformitate cu definiția de la articolul 1 punctul 4a;”;
(b)
litera (c) se elimină;
(c)
litera (d) se înlocuiește cu următorul text:
„(d)
în cazul plantelor altoite, atât planta-mamă, cât și altoiul au fost înmulțite artificial în conformitate cu literele (a) și (b).”;
(d)
alineatul (2) se înlocuiește cu următorul text:
„(2) Lemnul și alte părți sau produse din acesta provenite de la arborii crescuți în plantații monospecifice se consideră ca fiind înmulțite artificial în conformitate cu alineatul (1).”
15.
La articolul 58, se introduce un nou alineat (3a), după cum urmează:
„(3a) La reexportarea, de către o persoană care nu își are reședința în mod normal în Uniune, a unor efecte personale sau domestice, inclusiv a trofeelor de vânătoare personale, dobândite în afara statului în care își are reședința obișnuită, care constau în exemplare din speciile incluse în anexa A la Regulamentul (CE) nr. 338/97, se impune prezentarea la vamă a unui certificat de reexport.”
16.
Se introduce următorul articol 58a:
„Articolul 58a
Utilizarea comercială a efectelor personale și domestice în Uniune
(1) O autoritate de gestionare a unui stat membru poate autoriza activitățile comerciale cu exemplare din speciile incluse în anexa B care sunt introduse în Uniune în conformitate cu articolul 57 numai în condițiile următoare:
(a)
solicitantul trebuie să demonstreze că exemplarul a fost introdus în Uniune cu cel puțin doi ani înainte de a putea fi utilizat în scop comercial; și
(b)
autoritatea de gestionare a respectivului stat membru a verificat că exemplarul în cauză putea fi importat în scopuri comerciale în conformitate cu articolul 4 alineatul (2) din Regulamentul (CE) nr. 338/97 la momentul în care a fost introdus în Uniune.
Odată îndeplinite aceste condiții, autoritatea de gestionare eliberează o declarație scrisă prin care se atestă că exemplarul respectiv poate fi utilizat în scopuri comerciale.
(2) Se interzic activitățile comerciale cu exemplare din speciile incluse în anexa A care sunt introduse în Uniune în conformitate cu articolul 57.”
17.
La articolul 59, se inserează următorul alineat (1a):
„(1a) Derogarea prevăzută pentru exemplarele menționate la articolul 8 alineatul (3) din Regulamentul (CE) nr. 338/97 se acordă numai în cazul în care solicitantul demonstrează autorității de gestionare competente că exemplarele respective au fost dobândite în conformitate cu legislația în vigoare în domeniul conservării faunei și florei sălbatice”
18.
La articolul 62, se adaugă următoarele puncte 4 și 5:
„4.
exemplarele moarte din speciile de Crocodylia incluse în anexa A cu codul de origine «D», cu condiția ca acestea să fie marcate sau identificate prin alte mijloace în conformitate cu prezentul regulament;
5.
caviarul de Acipenser brevirostrum și hibrizii acestuia, cu codul de origine «D», cu condiția să fie conținut într-un recipient marcat în conformitate cu prezentul regulament.”
19.
La articolul 63 se adaugă următorul alineat (3):
„(3) Certificatele eliberate în prealabil sunt valabile numai după ce au fost completate, iar solicitantul trimite o copie a acestora autorității de gestionare emitente.”
20.
La articolul 65 alineatul (4), se adaugă următoarea teză:
„Această dispoziție nu se aplică exemplarelor din speciile enumerate în anexa X la prezentul regulament, cu excepția cazului în care, în anexa X, se prevede că este necesară marcarea.”
21.
La articolul 66 alineatul (4), al treilea paragraf se înlocuiește cu următorul text:
„Nu se eliberează certificate pentru exemplare specifice, certificate de expoziție itinerantă și certificate de proprietate personală în cazul exemplarelor vii care intră sub incidența prezentului alineat.”
22.
La articolul 72, alineatul (3) se înlocuiește cu următorul text:
„(3) Statele membre pot continua să elibereze permise de import și de export, certificate de reexport, certificate de expoziție itinerantă și certificate de proprietate personală în formatele prevăzute în anexele I, III și IV, notificări de import în formatul prevăzut în anexa II și certificate UE în formatul prevăzut în anexa V la Regulamentul (CE) nr. 865/2006 timp de un an de la intrarea în vigoare a Regulamentului de punere în aplicare (UE) nr. 792/2012.”
23.
Anexa VIII se înlocuiește cu textul din anexa la prezentul regulament.
24.
În anexa IX, punctul 2 se modifică după cum urmează:
(a)
rândul referitor la codul „R” se înlocuiește cu următorul text:
„R= Exemplare de animale crescute într-un mediu controlat, capturate ca ouă sau pui din natură, unde ar fi avut șanse extrem de reduse de a supraviețui până la maturitate”;
(b)
rândul referitor la codul „D” se înlocuiește cu următorul text:
„D= Animale incluse în anexa A crescute în captivitate în scopuri comerciale în operațiuni incluse în Registrul Secretariatului CITES, în conformitate cu Rezoluția Conf. 12.10 (Rev. CoP15), și plante incluse în anexa A înmulțite artificial în scopuri comerciale, în conformitate cu capitolul XIII din Regulamentul (CE) nr. 865/2006, precum și părți și produse din aceste plante sau animale”;
(c)
rândul referitor la codul „C” se înlocuiește cu următorul text:
„C= Animale crescute în captivitate în conformitate cu capitolul XIII din Regulamentul (CE) nr. 865/2006, precum și părți și produse din aceste animale”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 27 septembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 august 2012.

Labels: 3
20